  Майя Бывальцева Спортъя 26-тӥ гужем элькун гурт шудонъёслэн талисманэз луоз тӧдьыгуби. Вожвылъяськонъёс 2017-тӥ арын пӧсьтолэзе Удмуртиысь Сюмси ёросын ортчозы. Со сярысь ивортэ улосвылысь спортъя министерстволэн пресс-службаез. Тӧдьыгубиез юнме шорысь ӧз быръе — Сюмси ёрос вашкала дырысен нюлэс узырлыкъёсынызы данъяське. Губиослэн пӧртэмлыксы но лыдзы солэн нимысьтыз учкымонлыкез луэ. Шудонъёслэн пусэз вылын — кечкузьыткуар, со чеберлык, кема улон, тазалык сётӥсь турынъёслэн тодметлыксы. «Та пусын нимысьтыз саклык висъяське узы-борылы но, со инкуазьлэсь дыкужымзэ нуись тыл сямен возьматэмын. Пусйымон соиз но, «инкуазь» тема 2017-тӥ арын Россиын Экологилэсь арзэ пусъёнэн тупа», — верамын министерстволэн ивортоназ. Гужем гурт шудонъёслы дасяськон мынэ ни — Сюмсиын стадион пукто но мер юртъёсты тупатъяло. Шудонъёсы Удмуртиысь вань гурт ёросъёсысь сюрс пала спортсменъёс пыриськозы. Ӵошатскон радлыкын волейбол, лапта, ӝӧквыл теннис, мини-футбол, капчи атлетика, полиатлон но мукетыз. Тегъёс: Спорт Сюмси Удмуртия гуртшудонъёс спортъяминистерство  